**SPOROČILO ZA JAVNOST**

**BOGATO POLETNO PRIREDITVENO DOGAJANJE V VELENJU**

**Velenje, 29. maja** **2025** – **Danes dopoldne so v prostorih Galerije Velenje pripravili novinarsko konferenco, na kateri so predstavili projekt Poletje v Velenju, ki združuje vse prireditve in dogodke v občini v juniju, juliju in avgustu. Pestro poletno dogajanje so predstavili direktorica Festivala Velenje Barbara Pokorny, direktor Mladinskega centra Velenje Janko Urbanc, direktorica Zavoda za turizem Šaleške doline Alenka Kikec ter direktor ŠRZ Rdeča dvorana Dimitrij Amon. Velenjčanke in Velenjčani ter obiskovalke in obiskovalci mesta bodo lahko v treh poletnih mesecih uživali na več kot 450 raznolikih dogodkih, ki so predstavljeni tako na prireditvenem portalu www.velenje.si kot tudi v priložnostni tiskovini, ki jo je izdal Festival Velenje. Dogodki se bodo odvijali tako v mestnem središču kot na drugih lokacijah, med njimi velja izpostaviti prenovljeno Velenjsko plažo, kjer bo še posebej živahno na otvoritvenem vikendu med 13. in 15. junijem. Kar nekaj dogodkov pa bo to poletje posvečenih tudi 150-letnici premogovništva v Velenju.**

V projektu Poletje v Velenju, ki ga vodi Festival Velenje, sodelujejo vsi javni zavodi v občini, ki se ukvarjajo z načrtovanjem in izvedbo dogodkov, ter tudi drugi organizatorji, ki pripravljajo različne dogodke, od kulturnih, športno-rekreativnih, turističnih, muzejskih, izobraževalnih in drugih. Prebivalci Velenja in obiskovalci bodo v razgibanem poletnem utripu med 1. junijem in 31. avgustom na 40 različnih zunanjih in notranjih prizoriščih lahko uživali vse poletje. Trenutno je na prireditvenem portalu evidentiranih 421 dogodkov, od tega 38 koncertov, 8 scenskih prireditev, 96 aktivnosti za otroke, 10 športnih dogodkov, 122 filmskih projekcij ter 147 drugih aktivnosti (predavanja, srečanja, delavnice, turistična vodenja, tržnice, kulinarični dogodki …), kar nekaj dogodkov pa bodo v poletnih mesecih pripravili tudi lastniki gostinskih lokalov, tako v mestnem središču kot ob Velenjskem jezeru.

V množici dogodkov velja posebej izpostaviti glasbene in koncertne dogodke, ki bodo razpršeni skozi vse poletje. Nekateri sodijo v zaokrožene festivalske programske sklope, ki so uveljavljeni in konceptualno zastavljeni že več desetletij, kot so Poletne kulturne prireditve Festivala Velenje, ki veljajo za enega najstarejših poletnih festivalov v Sloveniji. Le-te bodo letos potekale že enainštiridesetič zapovrstjo, začele pa se bodo 1. junija z velikim koncertom slovenske popevke v izvedbi Big Banda RTV Slovenija in solistov (Oto Pestner, Alfi Nipič, Alenka Godec, Nuška Drašček, Gregor Ravnik in Anja Strajnar) na velenjskem Titovem trgu. Med junijem in septembrom bodo v mestnem središču v sklopu PKP med drugimi nastopili ambasadorji bosanskega neosevdaha Divanhana (6. 6.), domača rokerska skupina Šank Rock s projektom Romantično (7. 6.), Šaleški študentski oktet ob 20-letnici delovanja (8. 6.), udeleženci glasbeno-izobraževalnega projekta Godalkanje (29. 6.), legendarna zasedba Orlek (5. 7.), Klapa Kampanel (12. 7.), prejemniki zlate piščali 2024 zasedba Masharik (25. 7.), primorska skupina Prizma (1. 8.), pevka Anja Rupel (8. 8), kantavtor in gledališki igralec Iztok Mlakar (31. 8.) in drugi. Tradicionalno bo konec avgusta v Velenju tudi Citrarski festival, ki vsako leto postreže z zanimivimi koncerti, letos se bodo predstavili mladi citrarki Neža Drame in Ana Pogladič (20. 8.) ter Slovenski citrarski kvartet (21. 8.). Med mednarodnimi gosti, ki to poletje prihajajo na PKP, velja izpostaviti folklorno zasedbo Rekove iz Paragvaja (27. 6.), orkester mladih iz Italije Sonora Junior Sax (23. 7.) ter velenjsko-dunajsko harfistko Tino Žerdin (12. 8.).

Koncertna dejavnost bo živahna tudi na Visti, parku z razgledom, s katerim upravlja Zavod za turizem Šaleške doline, večje dogodke pa tu poleg javnih zavodov prirejajo tudi zasebniki. Letos bo še posebej odmeval koncert Severine ob odprtju prenovljene Velenjske plaže (14. 6.), že pred tem bo tu srečanje ljubiteljev ameriških avtomobilov in kulture Days of Thunders, ki vedno postreže tudi z dobrimi koncerti (6. in 7. 6.). Junija se bo na Visti zgodil techno dogodek Holy Priest (20. 6.), julija pa največji elektronski festival v regiji z več kor 20 artisti, imenovan Overlake festival (18.-20. 7).

Konec avgusta bo prireditveno dogajanje v Velenju zaznamoval 28. Festival mladih kultur Kunigunda v izvedbi Mladinskega centra Velenje, ki tudi tokrat ponuja bogat prireditveni program, od koncertov, predstav, razstav, okroglih miz, tekmovanj, športnih aktivnosti in uličnih intervencij. Med drugim bodo letos priredili modno revijo kultnih velenjskih spomenikov, mobilni »silent disco«, »rage room«, večer kratkih filmov, 10. Titov skate session, povabili pa bodo na naslednje koncerte: Las Fokin Biches, Petrichor in Slatra (22. 8.), Krshkopoljac, Subverzija in Jaja Bozo (23. 8.), Liamere (26. 8.), Darkfall in Siderean (28. 8.), Zlatko, Drill in Hram (29. 8.), Čao Portorož, Doble Sesion Nocturna, Perro Muerto in Wreck (30. 8.).

V poletju si bodo lahko obiskovalci ogledali tudi nekaj scenskih predstav: na Velenjskem gradu bo v sklopu PKP nastopil Vlado Novak z monokomedijo Kralj ulice (17. 7.), v klubu eMCe plac bo na ogled gledališka predstava Slovenska transferzala Roka Kravanje (20. 8.), na terasi pred kulturnim domom bo predstava V ritmu algoritma - komedija (umetne) inteligence (25. 8.), v Letnem kinu pa tradicionalni exYU stand up, ki je plod sodelovanja Festivala Velenje in Kunigunde (24. 8.).

Knjižnica Velenje bo poleg številni drugih aktivnosti to poletje pripravila dva literarno-glasbena dogodka z zanimivima gostoma: Alfi Nipič bo na pomolu Viste predstavil knjigo Ostal bom muzikant (31. 7.), Drago Mislej MEF pa na terasi Centra Nova knjigo Naših sanj vam pa ne damo (26. 8.).

Med tradicionalnimi dogodki za vse generacije in različne interesne skupine naj omenimo še kino na prostem Zvezde pod zvezdami, ki bo vse poletne ponedeljkove večere vabil pred Dom kulture Velenje in ponudil na ogled devet raznolikih filmskih projekcij. Med tradicionalnimi sklopi poletnih dogajanj moramo izpostaviti tudi 24. književno srečanje z mednarodnimi gosti Lirikonfest, ki bo v našem mestu med 9. in 11. junijem, festival kreativnih prebojev Soundgarden (26.-28. 6.) in projekt šaleških študentov Park S5 dogaja (24.-28. 6.), ki prinaša spekter koncertov, razstav, športnih aktivnosti in družabnih dogodkov. V Velenju bo letos potekal tudi 9. regijski kamišibaj festival (7. 6.).

Kultura se bo vse poletje prepletala tudi s športnimi dogodki (5. junija se bo na Visti začela Kolesarska dirka po Sloveniji, med 13. in 15. junijem bo v Rdeči dvorani potekala CEV zlata liga v odbojki za ženske, 21. junija pa bodo na Dnevu slovenskih smučarskih skokov zaznamovali tudi 70-letnico delovanja Smučarsko skakalnega kluba Velenje), sejemskimi doživetji, turistično-zabavnimi prireditvami, turističnimi vodenji, kulinaričnimi dogodki (Promenada okusov v mestnem središču (6. 6.), Dolga miza v Starem Velenju (29. 8.)) in množico drugih dogajanj.

V Velenju vsako poletje pripravimo bogat počitniški progam za najmlajše, ki bo tudi letos pester in raznolik. Otroci bodo lahko počitnice preživeli v različnih počitniških sklopih, od športnih, umetniških, ustvarjalnih, izobraževalnih, zabavnih … Tudi letos bosta Medobčinska zveza prijateljev mladine Velenje in Mladinski center Velenje pod okriljem Mestne občine Velenje poskrbela za poletno počitniško varstvo mlajših šolarjev, in sicer vseh devet počitniških tednov. Festival Velenje bo vse poletne torke v sodelovanju z drugimi zavodi in društvi pripravljal ustvarjalni projekt Poletje na travniku, ob sobotah serijo gledaliških in lutkovnih predstav za najmlajše Sobotne lutkarije, vse poletne nedelje pa bodo odprta tudi vrata Pikine vile Čira-Čara na otroškem igrišču ob Velenjskem jezeru, kjer bodo 13. julija organizirali še Gusarski dan. Zavod za turizem Šaleške doline bo skupaj z lastniki lokalov ob Velenjskem jezeru vse nedelje prirejal dneve za družine, 14. junija pa pripravljajo bogato dogajanj za najmlajše v sklopu Skoka v poletje na Velenjski plaži. Bogat počitniški program pripravljajo tudi v Muzeju Velenje (kjer letos s številnimi dogodki zaznamujejo 755. obletnico Velenjskega gradu), Galeriji Velenje, Knjižnici Velenje, Mladinskem centru Velenje, na Ljudski univerzi Velenje, Športni zvezi Velenje in v drugih institucijah.

Poseben poudarek bo v tem poletju namenjen 150-letnici premogovništva v našem mestu, ki je globoko zaznamovalo naš prostor, ljudi in razvoj mesta. Osrednji dogodek ob jubileju bo 28. junija, ko bo Premogovnik Velenje na Mestnem stadionu priredil 64. Skok čez kožo. Že 6. junija se bo na Velenjskem gradu predstavil Rudarski oktet, ta dan pa bo v mestnem središču potekala tudi Promenada okusov, ki bo postregla nekaj značilnih rudarskih jedi. Pihalni orkester Premogovnika Velenje bo 3. julija koncertiral v Starem Velenje, ta večer bo v kulturnem domu na ogled še film Premog je luč avtorja Toma Čonkaša. Dan pred praznikom rudarjev bo v Domu kulture Velenje predstava Mišo frajer, Janko Hajer v izvedbi Karla Čretnika (2. 7.), Zavod za turizem bo priredil dve tematski vodenji Poklon rudarski dediščini (7. 6. in 5. 7.), v sklop dogodkov ob jubileju pa sodi tudi koncert legendarne skupine Orlek iz rudarskega Zagorja ob Savi (5. 7.).

V Velenju bo vse poletje pestra možnost tematskih obiskov muzejev, galerij, knjižnice in drugih prizorišč. V Galeriji Velenje se bo od 1. julija naprej z razstavo Ženska ni osamljen otok čevljev predstavljala britanska umetnica in konceptualna oblikovalka Jo Cope, bogat razstavni program pa bo tudi v vseh velenjskih razstaviščih.

Verjamemo, da bo Velenje tudi v letošnjem letu prireditveno eno najbolj živahnih mest v Sloveniji. Več o dogodkih lahko najdete na portalu Koledar dogodkov Mestne občine Velenje ter na spletnih straneh in socialnih platformah organizatorjev poletnih in počitniških vsebin.

*– Konec –*

**Več informacij:**

Barbara Pokorny, direktorica Festivala Velenje: 041 535 567, barbara.pokorny@festival-velenje.si

<https://www.velenje.si/za-obcane/koledar-dogodkov/>